רבי אלעזר בן דורדיא

רבי אלעזר בן דורדיא היה אדם שחי בתקופת התנאים כרשע וביום מותו חזר בתשובה. סיפורו מובא בתלמוד, ומשמש דוגמה בסיפורי מוסר השכל רבים כיצד אדם יכול לשנות את גורלו אפילו רגע קט לפני מותו ולהטות כף המאזניים מחובה לזכות. עוד משמש סיפורו דוגמה לכך שמקבלים את תשובתו של אדם אפילו רשע גמור, ולא מזכירים לו את עוונותיו כלל אלא אדרבא שנחשב צדיק. בגמרא מובא שרבי אלעזר לא הניח בעולם זונה שלא בא עליה, וכאשר עשה תשובה "הניח ראשו בין ברכיו וגעה בבכיה עד שיצתה נשמתו, יצתה בת קול ואמרה רבי אלעזר בן דורדיא מזומן לחיי העולם הבא", ועליו בכה רבי יהודה הנשיא ואמר "יש קונה עולמו בשעה אחת", ולא די שמקבלים אותו אלא אף קוראים לו "רבי". אמרו עליו על רבי אלעזר בן דורדיא שלא הניח זונה אחת בעולם שלא בא עליה. פעם אחת שמע שיש זונה אחת בכרכי הים והייתה נוטלת כיס דינרין בשכרה. נטל כיס דינרין והלך ועבר עליה שבעה נהרות. בשעת הרגל דבר הפיחה, אמרה: כשם שהפיחה זו אינה חוזרת למקומה, כך אלעזר בן דורדיא אין מקבלין אותו בתשובה. הלך וישב בין שני הרים וגבעות, אמר: הרים וגבעות בקשו עלי רחמים! אמרו לו עד שאנו מבקשים עליך, נבקש על עצמנו שנאמר כִּי הֶהָרִים יָמוּשׁוּ וְהַגְּבָעוֹת תְּמוּטֶנָה. אמר: שמים וארץ, בקשו עלי רחמים! אמרו: עד שאנו מבקשים עליך נבקש על עצמנו שנאמר כִּי שָׁמַיִם כֶּעָשָׁן נִמְלָחוּ וְהָאָרֶץ כַּבֶּגֶד תִּבְלֶה. אמר: חמה ולבנה בקשו עלי רחמים! אמרו לו: עד שאנו מבקשים עליך נבקש על עצמנו שנאמר וְחָפְרָה הַלְּבָנָה וּבוֹשָׁה הַחַמָּה. אמר: כוכבים ומזלות בקשו עלי רחמים! אמרו לו: עד שאנו מבקשים עליך נבקש על עצמנו שנאמר וְנָמַקּוּ כָּל צְבָא הַשָּׁמַיִם. אמר: אין הדבר תלוי אלא בי. הניח ראשו בין ברכיו וגעה בבכיה עד שיצתה נשמתו. יצתה בת קול ואמרה: רבי אלעזר בן דורדיא מזומן לחיי העולם הבא. — תלמוד בבלי, מסכת עבודה זרה, דף י"ז, עמוד א' על פי חז"ל, בעל תשובה, לא רק שחטאיו נמחלים לו, אלא שחכמי ישראל הפליגו במעלתו כדברי רבי אבהו, שאמר: מקום שבעלי תשובה עומדין, צדיקים גמורים אינם עומדין — תלמוד בבלי, מסכת ברכות, דף ל"ד, עמוד ב' וכן בדברי הרמב"ם: ואל ידמה אדם בעל תשובה שהוא מרוחק ממעלת הצדיקים, מפני העונות והחטאות שעשה. אין הדבר כן, אלא אהוב ונחמד הוא לפני הבורא כאילו לא חטא מעולם. ולא עוד אלא ששכרו הרבה, שהרי טעם טעם החטא, ופירש ממנו וכבש יצרו. אמרו חכמים מקום שבעלי תשובה עומדין אין צדיקים גמורין יכולין לעמוד בו. כלומר, מעלתן גדולה ממעלת אלו שלא חטאו מעולם, מפני שהן כובשים יצרם יותר מהם. — משנה תורה, ספר המדע, הלכות תשובה, ז', הלכה ד' בספר "אמרי חן" מסביר הרב חיים בן סניור את המשמעות של "מזומן לחיי העולם הבא": בספור עם רבי אלעזר בן דורדיא ראינו שמצבו הרוחני היה לכאורה בלתי הפיך, ובכל זאת זכה להגיע לחיי העולם הבא ולהכריז עליו "רבי אלעזר בן דורדיא מזומן לחיי העולם הבא" (תלמוד בבלי, מסכת עבודה זרה, דף י"ז, עמוד א'). מסביר הרב בן יהוידע כי הדרגה של מזומן לחיי העולם הבא גבוהה יותר מן הדרגות "יש לו חלק לעולם הבא" או "בן העולם הבא". לדרגה זו זכה רק לאחר שהתפלל ובקש מהבריאה כולה לבקש עליו רחמים. רבי אלעזר בן דורדיא הבין שצריך להתפלל ולבקש רחמים ובכך הסכים גם למסור נפש. — אמרי חן, ויקרא חוזרים בתשובה תלמודיים נוספים: ריש לקיש יוסף משיתא הרב אהרן הימן, "רבי אלעזר בן דורדיא", תולדות תנאים ואמוראים, לונדון, תר"ע, באתר ויקיטקסט רלה קושלבסקי, "אגדת בן דורדיא — הצהרה מונותיאיסטית כנגד תפיסה מיתית", מחקרי ירושלים בפולקלור יהודי יח, תשנ"ו, עמ' 7–18 (המאמר זמין לצפייה במאגר JSTOR לאחר הרשמה) מירה בלברג, "בין הטרוטופיה לאוטופיה: קריאה בשני סיפורי מסע אל זונות ובחזרה", מחקרי ירושלים בספרות עברית כב, תשס"ח, עמ' 191–213 (המאמר זמין לצפייה במאגר JSTOR לאחר הרשמה) ספר ישעיהו, פרק נ"ד, פסוק י' ספר ישעיהו, פרק נ"א, פסוק ו'. ספר ישעיהו, פרק כ"ד, פסוק כ"ג. ספר ישעיהו, פרק ל"ד, פסוק ד'.